સ્ટેજ વિશે વત્સલનો સંવાદ એ બંને મુગ્ધતાથી સાંભળી રહ્યા હતા. એક હોનહાર અભિનેતાને મળ્યાનો રોમાંચ એમના ચહેરા પર છલકાતો હતો. વત્સલ બોલી રહ્યો પછી વારાફરતી એની સાથે હાથ મિલાવીને એ બંનેએ વિદાય લીધી. વત્સલ ફરીથી બાંકડા ઉપર ગોઠવાયો. નાટ્યગુરુ અલ કાઝીએ કહેલું કે નિરીક્ષણથી મોટો કોઈ ગુરુ નથી. તક મળે ત્યારે આસપાસના અજાણ્યા માણસોના પણ ચહેરાના હાવભાવ ધ્યાનથી નીરખો, એમના અવાજનો રણકો પારખો. મમ્મીની બિમારીને લીધે અનાયાસે જ અહીં વત્સલને એ તક મળી ગઈ હતી. ‘બોલો શાંતિકાકા,..' બાજુમાં બેઠેલા માણસનો મોબાઈલ રણક્યો. એ માણસને વત્સલ રોજ જોતો હતો. આજે વળી એ પોતાની સાવ નજીક બેઠો હતો. સ્ક્રીન ઉપર નામ જોઈને એ જવાબ આપતો હતો ત્યારે વત્સલની નજર એના નિરીક્ષણમાં રોકાયેલી હતી. પચાસેક વર્ષની ઉંમર,બ્રાન્ડેડ શર્ટ-પેન્ટ,ગળામાં સોનાની જાડી ચેઈન,ટૂંકી ગરદન, માત્ર કાનની આસપાસ થોડાક વાળ સિવાય ચમકતી ટાલ.